Spoluzakladateľ Netflixu Reed Hastings sa po viac ako dvoch dekádach vzdáva úlohy výkonného riaditeľa a bude na prevádzku dohliadať z pozície šéfa správnej rady. Streamovacia platforma oznámila zmeny spoločne s poslednými kvartálnymi výsledkami.
Odovzdanie žezla prichádza po zložitom roku, počas ktorého Netflix stratil viac ako tretinu svojej trhovej hodnoty.
Zakončil ho však veľmi solídnym štvrťrokom, v ktorom dokázal nabrať 7,6 milióna nových predplatiteľov – o polovicu viac, než sa predpovedalo.
Od júla 2020 pôsobil Hastings ako co-CEO a riadil platformu spoločne so šéfom obsahu Tedom Sarandosom. Ten vo výkonnej úlohe zostáva a pripojí sa k nemu doterajší prevádzkový riaditeľ Greg Peters.
"Náš board preberal následníctvo mnoho rokov (aj zakladatelia sa potrebujú rozvíjať!)," napísal Hastings na firemnom blogu a dodal, že za posledného dva a pol roka postupne odovzdával riadenie spoločnosti Sarandosovi s Petersom.
Otočili trend
Po odznení pandemického boomu spoločnosť začiatkom vlaňajška vykázala prvý pokles počtu predplatiteľov za viac ako dekádu.
Investori spanikárili, cena akcií sa prepadla a z trhovej hodnoty spoločnosti sa v rozmedzí niekoľkých mesiacov vyparilo takmer dvesto miliárd dolárov.
Netflix začal urýchlene zavádzať reklamy a vymýšľať spôsoby ako odradiť neplatičov, ktorí na sledovanie využívajú heslo niekoho iného.
V kombinácii so slušným počtom minuloročných seriálových a filmových hitov sa mu pomerne rýchlo podarilo nepriaznivý trend otočiť.
Posledné štvrťročné výsledky spoločnosti to potvrdzujú a Netflix má momentálne celkom 231 miliónov platiacich zákazníkov. Odhady prekonali aj štvrťročné tržby vo výške 7,85 miliardy dolárov, hoci len veľmi mierne. Zisk na akciu však za očakávaniami zaostal.
Na rozdiel od predchádzajúcich kvartálov teraz Netflix nezverejnil odhad, koľko nových predplatiteľov očakáva v najbližších troch mesiacoch.
"Ako vždy sa snažíme o presnosť, ale zavádzanie veľkých nových iniciatív, ako je platené zdieľanie účtov a reklamy, a súčasné neisté makroekonomické prostredie vedie k neobvyklej nepredvídateľnosti," uviedla spoločnosť v liste akcionárom.
Začali ako požičovňa filmov
Hastings sa do roly šéfa správnej rady presúva podobne, ako to urobil Jeff Bezos v Amazone alebo Bill Gates v Microsofte. Podľa svojich slov chce "tráviť viac času filantropiou", ale aj "zostať veľmi sústredený na to, aby sa akciám Netflixu darilo".
Platformu zakladal ako online požičovňu filmov v roku 1997 spoločne s Marcom Randolphom, ktorý sa stal prvým CEO.
Bol to práve Randolph, kto stál za nápadom spojiť vtedy dve prelomové nové médiá: DVD a internet. Vtedajší predplatitelia si na webe objednávali filmy a spoločnosť im ich posielala poštou.
Podmienkou však bolo, že môžu mať pri sebe maximálne jedno DVD – nové nedostali, kým staré neposlali firme späť.
Zložité začiatky streamovania
Randolph mal nápady, ale riadenie rastúcej spoločnosti príliš nezvládal, takže ho na šéfovskej pozícii čoskoro vystriedal sám Hastings. Netflix pod jeho velením zamieril na burzu a v roku 2007 prvýkrát predstavil svoju streamovaciu službu.
Jej začiatky boli zložité. Keď nový šéf v roku 2011 trochu nešťastne oddelil streamovanie od požičiavania DVD (a streamovaciu platformu nazval Qwikster), prišiel Netflix o 800-tisíc predplatiteľov a cena jeho akcií sa zrútila.
Spoločnosť prešľap zvládla, o dva roky neskôr prišiel seriálový hit Dom z kariet a v roku 2016 už Netflix fungoval v 190 krajinách sveta.
Naplnená vízia
Hastingsova vízia budúcnosti televízie sa naplnila. Online seriálom a filmom postupne prišli na chuť desiatky miliónov divákov, ktorí z Netflixu urobili nielen poprednú technologickú firmu, ale aj silného hráča v Hollywoode.
Vyrástli mu však mocní konkurenti – spoločnosti Disney, HBO či Apple naskočili na rastúcu vlnu popularity streamovania a investovali stovky miliárd dolárov, aby Netflix z trónu zosadili.
Článok pôvodne vyšiel na Forbes.cz. Autorom je Marek Tomanka.